ДЕЛЕГИРАН РЕГЛАМЕНТ (ЕС) № 624/2014 НА КОМИСИЯТА
от 14 февруари 2014 година
за предоставяне на дерогация от Регламент (ЕС) № 1290/2013 на Европейския парламент и на Съвета за определяне на правилата за участие и разпространение на резултатите в „Хоризонт 2020 - рамкова програма за научни изследвания и иновации (2014-2020 г.)“ във връзка със съвместното предприятие „Чисто небе 2“
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1290/2013 на Европейския парламент и на Съвета от 11 декември 2013 година за определяне на правилата за участие и разпространение на резултатите в „„Хоризонт 2020“ - рамкова програма за научни изследвания и иновации (2014-2020 г.)“ и за отмяна на Регламент (ЕО) № 1906/2006 (1), и по-специално член 1, параграф 3, буква а) от него,
като има предвид, че:
(1)
С Регламент (ЕС) № 1291/2013 на Европейския парламент и на Съвета (2) се учредява рамковата програма за научни изследвания и иновации (2014-2020 г.) („Хоризонт 2020“) и се предвижда участието на Съюза в публично-частни партньорства, включително в съвместни предприятия, в ключови области, в които научните изследвания и иновациите могат да допринесат за постигането на по-общите цели на Съюза в областта на конкурентоспособността, както и да спомогнат за справяне с някои обществени проблеми.
(2)
Участието в косвени действия по „Хоризонт 2020“ следва да е в съответствие с Регламент (ЕС) № 1290/2013. С цел да бъдат взети под внимание специфичните оперативни потребности на съвместните предприятия, създадени съгласно член 187 от Договора в областта на въздухоплаването, на Комисията беше предоставено правомощието да приема актове в съответствие с член 290 от Договора за целия период на действие на „Хоризонт 2020“, за да се позволи на финансиращите органи, учредени в съответствие с член 187 от Договора, в областта на въздухоплаването, да намалят минималния брой участници.
(3)
Съвместното предприятие „Чисто небе 2“ беше създадено от Регламент (ЕС) № 558/2014 на Съвета (3) в областта на въздухоплаването за периода до 31 декември 2024 г. Неговата цел е допълнително ограничаване на въздействието на европейските въздухоплавателни технологии върху околната среда и подсигуряване и за в бъдеще на конкурентоспособността на европейската въздухоплавателна промишленост в международен план.
(4)
Специфични оперативни нужди са установени по отношение на правилата за участие в „Хоризонт 2020“, и по-специално - във връзка с минималния брой участници. Поканите за предложения, отправени от съвместното предприятие, са много конкретни и целенасочени, като предоставят новаторски решения, които трябва да съответстват на крайните образци. Освен това предоставената възможност на отделни предприятия да откликнат на поканата за представяне на предложения на съвместното предприятие „Чисто небе“ се оказа много ефективна за привличане за участие на малки и средни предприятия (МСП), както и за научноизследователски организации и университети.
(5)
Ето защо с оглед поддържането на широката подкрепа за участието на МСП, както и на научноизследователските организации и университети, е целесъобразно да се предвиди дерогация във връзка с минималния брой участници, определен в член 9, параграф 1 от Регламент (ЕС) № 1290/2013, за да се даде възможност на отделни правни образувания да откликнат на поканата за предложения, отправена от съвместното предприятие „Чисто небе 2“,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 9, параграф 1 от Регламент (ЕС) № 1290/2013, по отношение на покани за представяне на предложения, отправени от съвместно предприятие „Чисто небе 2“, минималното условие е участие на едно правно образувание, установено в държава членка или в асоциирана държава.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 14 февруари 2014 година.